# Antropologia digital

Antropologia digitala, ziberantropologia edo ziberespazioaren antropologia da pertsonen eta teknologia digitalen arteko harremanak aztertzen dituen antropologia soziokulturalaren adarra.

## Ezaugarriak

Antropologia digitalak gizakiek teknologiekin duten harremana aztertzen du; horrek eskatuko du azterketa antropologikoak offlineko testuinguru batetik haratago eramatea. Beraz, antropologia digitalak onlineko testuinguruetan jartzen du arreta, bai eta fenomeno teknologikoetan ere, hala nola erabilera masiboko gailuen azterketan (smartphoneak, iPod, PDAk eta mota guztietako hardwareak), gizakia-makinaren arteko fusioak (ziborg-en kasuan, adibidez) eta abar.
Soziologiak tradizioz aztertu izan ohi du giza taldeen eratzea; egun, erronka da ulertzea nola eratzen diren talde horiek agertoki berri batean, Interneteko sare globalean: jendearen interesak eta sareak berak zer eskaintzen duen, hots, teknologiaren alderdi humanoa ezagutzea, nola XXI. mendeko jendarteak aurkitu duen Interneten adierazpide berri bat, espazio antropologiko bihurtzen dena, eta aldi berean, berezko arau batzuk dituen eszenatoki berri batean: ziberantropologian.

## Bilakaera
### Pertsona digitalizatzea (1990-2010)

1990-2000 hamarkadan hasi ziren antropologoak digitalean ikerketa metodoak erabiltzen. Tom Boellstorffek "Come of Age in Second Life. An Anthropologist Explores the Virtually Human." argitaratu zuen. Gerora "antropologia digitala" diziplinaren oinarri bihurtuko zen. Liburuak Boellstorffek "Second Life" bidez egindako ikerketak aztertzen ditu. Antropologia digitalki egiteko praktika antropologikoa ingurune digitaletara migratzea eta tresna digitalak erabiltzean datza. Akademiaren barruan ikertzaile teorikoeik gizakien eta teknologia digitalen arteko harreman sinbiotikoan jarri zuten fokua galdera hauek erantzuten saiatuz: Zer erakuts diezaguke digitalak gizaki izateari buruz? Nola eragiten diete gizakiek teknologia digitalei?

### Digitala humanizatzea (2010-)

2010. urtetik aurrera antropologoak aztertzen hasi ziren datuen zientziarekiko obsesio globalaren ondoriozko ezagutza kulturala, giza intuizioa eta enpatiaren balizko galera. 2016an, Tricia Wangek Thick data (Datu lodiak) kontzeptua proposatu zuen Datu handiak (Big data) kontzeptuari erantzun antropologiko gisa. Ikertzaileek algoritmoen barruko aurreiritziak, sare sozialen pribatutasunak eta datu handien analisiaren bidez galtzen dena aztertzen dituzte. Ikerketa eremu hau zientzialari eta ikertzaile kuantitatiboz osatuta dago, pentsamendu antropologikoagoa praktikan jartzen dutelarik.

## Ikus, gainera

* Antropologia
* Netnografia
* Soziologia digitala

## Erreferentziak

* ↑ Escobar, Arturo. (2005). «Bienvenidos A Cyberia. Notas Para Una Antropología De La Cibercultura» Revista de estudios sociales (22): 1. ISSN 0123-885X. (Noiz kontsultatua: 2025-02-13).
* ↑ Vázquez Atochero, Alfonso. (2013). «Ciberantropología : comprendiendo el ciberespacio desde una perspectiva humanística» Comunicación social y educación. Trujillo (Cáceres); Miajadas (Cáceres), 2013 ; 145-151 orr..
* ↑ (Ingelesez) «Coming of Age in Second Life | Princeton University Press» press.princeton.edu 2015-08-25 (Noiz kontsultatua: 2025-02-13).
* 1 2 (Ingelesez) «New horizons in digital anthropology: innovation in understanding humanity» unesdoc.unesco.org: UNESCO & Liiv Center. (Noiz kontsultatua: 2025-02-13).

## Kanpo estekak

* Digital Anthropology Daniel Miller bideoa
* Red Latinoamericana Antropología Digital bideo kanala